Temeljem članka 18. Zakona o koncesijama („Narodne novine“, broj 69/17 i 107/20) i članka 26. Statuta Općine Kloštar Ivanić („Glasnik Zagrebačke županije“, broj 13/21), Općinsko vijeće Općine Kloštar Ivanić na 14. sjednici održanoj dana 05.06.2023. godine donijelo je

**ANALIZU DAVANJA KONCESIJE**

**ZA OBAVLJANJE KOMUNALNE DJELATNOSTI DIMNJAČARSKIH POSLOVA**

**NA PODRUČJU OPĆINE KLOŠTAR IVANIĆ**

1. OPERATIVNI SAŽETAK

Člankom 14. Zakona o koncesijama („Narodne novine“, broj 69/17 i 107/20), propisano je da davatelj koncesije prije davanja koncesije provodi pripremne radnje u skladu s Zakonom, posebnim zakonom, propisima kojim se uređuje javna nabava te ostalim propisima ovisno o vrsti i predmetu koncesije. Jedna od pripremnih radnji u nadležnosti davatelja koncesije je i izrada studije opravdanosti davanja koncesije ili analize davanja koncesije.

Temeljem članka 18. Zakona o koncesijama davatelj koncesije je u obvezi izraditi studiju opravdanosti davanja koncesije posebno uzimajući u obzir javni interes, utjecaj na okoliš, zaštitu prirode i kulturnih dobara, financijske učinke koncesije na proračun jedinice lokalne samouprave i usklađenost s gospodarskim razvojnim planovima i planovima davanja koncesije. Odredbom stavka 3. istog članka propisano je kako davatelj koncesije može umjesto studije opravdanosti davanja koncesije izraditi analizu davanja koncesije kod koncesije za javne usluge i koncesije za gospodarsko korištenje općeg ili drugog dobra procijenjene vrijednosti manje od 15.000.000,00 kuna, bez PDV-a.

Budući je procijenjena vrijednost koncesija za obavljanje dimnjačarskih poslova manja od 15.000.000,00 kuna, bez PDV-a, to se drži opravdanim umjesto studije opravdanosti koncesije izraditi analizu davanja koncesije.

Analiza davanja koncesije na odgovarajući je način obuhvatila elemente studije opravdanosti davanja koncesije, kako bi se postupak davanja koncesije mogao provesti u skladu s načelima i pravilima postupka davanja koncesije uređenih Zakonom o koncesijama.

Obavljanje poslova dimnjačarskih poslova na području Općine Kloštar Ivanić uređeno je Odlukom o obavljanju dimnjačarskih poslova na području Općine Kloštar Ivanić („Glasnik Zagrebačke županije“ broj 10/23).

1. OPĆI DIO

Predmet koncesije je obavljanje dimnjačarskih poslova na području Općine Kloštar Ivanić, a pod kojim poslovima se podrazumijeva: provjera ispravnosti i funkcioniranja dimnjaka, uređaja za loženje i sustava dobave zraka za izgaranje, obavljanje redovnih i izvanrednih pregleda dimnjaka i uređaja za loženje, čišćenje dimnjaka, uređaja za loženje i sustava dobave zraka za izgaranje, spaljivanje i vađenje čađe iz dimnjaka i uređaja za loženje, poduzimanje mjera za sprječavanje opasnosti od požara, eksplozija, trovanja, te zagađivanja zraka, kako ne bi nastupile štetne posljedice zbog neispravnosti dimnjaka i uređaja za loženje.

Općinu Kloštar Ivanić čine naselja: Bešlinec, Čemernica Lonjska, Donja Obreška, Gornja Obreška, Kloštar Ivanić, Križci, Lipovec Lonjski, Predavec, Sobočani, Stara Marča i Ščapovec.

Prije provedbe postupka davanja koncesije davatelj koncesije provodi pripremne radnje u skladu s Zakonom o koncesijama, posebnim zakonom kojim se uređuje javna nabava te ostalim propisima ovisno o vrsti i predmetu koncesije, u koje spadaju: imenovanje stručnog povjerenstva za koncesije, izrada analize davanja koncesije, procjena vrijednosti koncesije i izrada dokumentacije za nadmetanje.

Uvjeti pod kojim se koncesija obavlja propisani su Odlukom o obavljanju dimnjačarskih poslova na području Općine Kloštar Ivanić („Glasnik Zagrebačke županije“ broj 10/23).

Postupak davanja koncesije započinje danom objave obavijesti o namjeri davanja koncesije u Elektronskom oglasniku javne nabave RH. Rok za dostavu ponuda iznosi najmanje 30 dana od dana objave obavijesti. Otvaranje ponuda provodi Stručno povjerenstvo za koncesiju koje o svom radu sastavlja zapisnik. Stručno povjerenstvo podnosi davatelju koncesije prijedlog odluke o davanju koncesije bez odgode, zajedno sa svim zapisnicima o radu i zapisnikom o otvaranju ponuda. Po donošenju odluke od strane predstavničkog tijela, sklapa se ugovor o koncesiji, ali ne prije isteka razdoblja mirovanja, uz dostavu ugovorenih jamstava o ispunjavanju obveza iz ugovora o koncesiji.

1. TEHNIČKA ANALIZA

Odredbama Zakona o komunalnom gospodarstvu kao komunalna djelatnost utvrđeno je i obavljanje dimnjačarskih poslova.

Općina Kloštar Ivanić navedenu djelatnost na svome području uredila je Odlukom o obavljanju dimnjačarskih poslova na području Općine Kloštar Ivanić („Glasnik Zagrebačke županije“ broj 10/23).

Navedenom Odlukom određen je način obavljanja dimnjačarskih poslova, rokovi kontrole i čišćenja dimovodnih objekata i uređaja za loženje, nadzor nad obavljanjem tih poslova, kaznene odredbe, sve u svrhu sprečavanja i otklanjanja uzroka požara i opasnosti od plinova i dimova.

Koncesija se daje obzirom da je Općina kao jedinica lokalne samouprave dužna osigurati trajno i kvalitetno obavljanje komunalne djelatnosti i javnost rada, a naročito redovno i kvalitetno pružanje komunalnih usluga od interesa za fizičke i pravne osobe.

1. FINANCIJSKA I EKONOMSKA ANALIZA

Davatelj koncesije ima minimalne troškove vezano uz davanje koncesije u odnosu na financijsku korist koncesije. Troškovi Općine Kloštar Ivanić odnose se na plaćanje troškova objave postupka koncesije u Elektroničkom oglasniku javne nabave.

Naknada za koncesiju prihod je proračuna Općine Kloštar Ivanić. Navedeni prihod odnosno naknada za koncesiju koristi se za gradnju objekata i uređaja komunalne infrastrukture na području Općine Kloštar Ivanić.

Očekivani godišnji prihod Općine Kloštar Ivanić od jedne naknade za koncesiju je minimalno 800,00 eura koliko će iznosi početni godišnji iznos naknade za koncesiju.

1. PRAVNA ANALIZA

Koncesija se dodjeljuje na temelju odredaba Zakona o komunalnom gospodarstvu („Narodne novine“ broj 68/18, 110/18 i 32/20), Odluke o komunalnim djelatnostima na području Općine Kloštar Ivanić („Glasnik Zagrebačke županije“ broj 5/19, 12/19 i 51/22) i Zakona o koncesijama („Narodne novine 69/17 i 107/20).

Odredbom članka 24. stavak 1. točka 5. Zakona o komunalnom gospodarstvu („Narodne novine“ broj 68/18, 110/18 i 32/20) kao uslužna djelatnost utvrđena je i djelatnost obavljanja dimnjačarskih poslova. Pod dimnjačarskih poslovima podrazumijeva se čišćenje i kontrola dimnjaka, dimovoda i uređaja za loženje u građevinama.

Člankom 33. stavak 1. točka 4. i članka 44. stavak 1. točka 4. Zakona o komunalnom gospodarstvu utvrđeno je da se koncesijom može steći pravo obavljanja komunalne djelatnosti obavljanja dimnjačarskih poslova.

Sukladno Zakonu o zaštiti od požara („Narodne novine“ broj 92/10 i 114/22) vlasnici, odnosno korisnici građevina, građevinskih dijelova i drugih nekretnina te prostora, odnosno upravitelji zgrada dužni su sukladno propisima, tehničkim normativima, normama i uputama proizvođača održavati u ispravnom stanju postrojenja, uređaje i instalacije koji mogu prouzročiti nastajanje i širenje požara te o održavanju moraju posjedovati dokumentaciju.

Dana 24. srpnja 2019. godine, na temelju Odluke Općinskog vijeća Općine Kloštar Ivanić, KLASA: UP/I-363-01/19-07/01, URBROJ: 238/14-01-19-1 od dana 05.07.2019. godine, sklopljen je Ugovor o koncesiji sa MIVEGRA d.o.o. za graditeljstvo, trgovinu i usluge, Predavčeva 12, 10310 Ivanić-Grad kojim je koncesija dodijeljena na rok od četiri godine, računajući od dana stupanja na snagu odnosno do 15.09.2023. godine slijedom čega je potrebno provesti novi postupak dodjele koncesije.

1. VRSTA I PREDMET KONCESIJE TE ROK NA KOJI SE DAJE

Predmet koncesije je obavljanje dimnjačarskih poslova na području Općine Kloštar Ivanić koje čini jedno dimnjačarsko područje. Koncesija se dodjeljuje na rok od pet (5) godina, a sukladno Odluci o obavljanju dimnjačarskih poslova na području Općine Kloštar Ivanić („Glasnik Zagrebačke županije“ broj 10/23).

1. PROCJENA VRIJEDNOSTI KONCESIJE

Odredbom članka 20. Zakona o koncesijama („Narodne novine“, broj 69/17 i 107/20) propisano je da davatelj koncesije računa procijenjenu vrijednost koncesije kao ukupnu vrijednost predmeta koncesije, izraženu u kunama bez poreza na dodanu vrijednost (PDV-a), uključujući sve moguće izmjene i opcije ugovora o koncesiji i maksimalnu vrijednost izmjena u skladu s Zakonom.

Procijenjena vrijednost koncesije izračunava se kao procijenjeni ukupni prihod, bez poreza na dodanu vrijednost, koji će koncesionar postupajući s pažnjom dobrog gospodarstvenika ostvariti temeljem ugovora o koncesiji za vrijeme trajanja koncesije.

Ukupni prihod procjenjuje se prema broju kućanstava i priključaka plina na području Općine Kloštar Ivanić:

* broj kućanstava 2.000
* broj priključaka plina 1.400

Temeljem tih podataka procjenjuje se da je minimalna vrijednost koju koncesionar može naplatiti iznosi 8.000,00 eura godišnje pa je to tijekom 5 godina 40.000,00 eura. Smatra se realnim da je za razdoblje trajanja procijenjena vrijednost koncesije 40.000,00 eura.

1. MINIMALNI UVJETI SPOSOBNOSTI GOSPODARSKOG SUBJEKTA

Gospodarski subjekt mora dokazati svoju:poslovnu sposobnost, financijsku sposobnost te tehničku i stručnu sposobnost.

Ponudu može podnijeti pravna osoba, odnosno fizička osoba – obrtnik koja ispunjava sljedeće uvjete:

1. da je pravna osoba ili fizička osoba - obrtnik koja je registrirana za obavljanje te djelatnosti i ima osobe u radnom odnosu koje su stručno osposobljene za obavljanje dimnjačarskih poslova kako će to biti određeno dokumentacijom za nadmetanje,
2. nepostojanje duga prema Općini Kloštar Ivanić,
3. da će obavljati dimnjačarske poslove prema cjeniku dimnjačarskih poslova,
4. ostali uvjeti propisani Zakonom o koncesijama i dokumentacijom za nadmetanje.
5. OBRAZLOŽENJE IMA LI KONCESIJA ZNAČAJKE JAVNO-PRIVATNOG PARTNERSTVA

Sukladno Zakonu o javno-privatnom partnerstvu, javno-privatno partnerstvo je dugoročan ugovorni odnos između javnog i privatnog partnera predmet kojeg je izgradnja i/ili rekonstrukcija i održavanje javne građevine, u svrhu pružanja javnih usluga iz okvira nadležnosti javnog partnera. Prilikom provedbe projekta javno-privatnog partnerstva, privatni partner od javnog partnera preuzima obvezu i rizike vezane uz proces gradnje, te najmanje jedan od sljedeća dva rizika: rizik raspoloživosti javne građevine i rizik potražnje.

Iz navedene definicije proizlazi da predmetna koncesija za obavljanje dimnjačarskih poslova nema obilježja javno-privatnog partnerstva.

KLASA: 363-01/23-01/04

URBROJ: 238-14-01-23-9

Kloštar Ivanić, 05.06.2023.

REPUBLIKA HRVATSKA

ZAGREBAČKA ŽUPANIJA

OPĆINA KLOŠTAR IVANIĆ

OPĆINSKO VIJEĆE

Predsjednik Općinskog vijeća:

Miljenko Majdek